Hoe bestuurders hul spanne kan help om 'n kollega se dood te verwerk - Werknet
Smart is 'n universele menslike ervaring, maar werkplekkultuur is dikwels nie daarop ingestel om mense wat 'n diep verlies gely het te ondersteun nie.
Met die wêreldwye koronaviruspandemie het baie mense geliefdes en medewerkers verloor. Leiers moet nou meer as ooit tevore weet hoe om die dood te hanteer, veral as 'n kollega wegval.
Bestuurders kan hul werknemers só help na die dood van 'n spanmaat:
Moenie hulle aanjaag nie
"Smart is 'n natuurlike stadium van die lewe maar die gemeenskap wil daardeur jaag," sê dr. Arielle Dance, 'n vrouegesondheidsnavorser en chroniesesiektekampvegter. Onverwerkte smart benadeel nie net emosies nie maar ook werkprestasie. Teenstrydig hiermee, kos dit die organisasie minder as hulle genoeg tyd gegun word om hul smart te verwerk en dit versterk werknemers se positiewe gevoelens teenoor die organisasie se leierskap.
Dance sê dat leiers dikwels onder druk verkeer om waardig en in beheer te bly tydens emosionele situasies. Sy voeg egter by dat "dit soms vir ons nodig is om kwesbaarheid te toon en nie selfbeheersing nie". Bied jou personeel 'n plek waar hulle hul emosies vrye teuels kan gee. Deur vir hulle te wys dat mens nie skaam hoef te wees vir egte emosies nie, gee jy hulle 'n platform van waar hulle deur hul rouproses kan werk.
Erken dat smart deurlopend is
Een manier om smart te verstaan, is om dit in fases te verwag: een word deur opstandigheid en woede gekenmerk, een deur pyn, wanhopigheid en verwarring, en een deur stadige reorganisasie en herbelegging in die lewe. Hierdie fases kom opeenvolgend. Rou geskied nie in 'n netjiese, lineêre wyse nie, sê Sally Maitlis, professor in organisasiegedrag en leierskap. "Werkers wat rou, sal na 'n verlies sowel vordering as agteruitgang ervaar," vervolg Maitlis. "Dit is hoekom bestuurders die drie fases en die nuttigste respons op elkeen moet verstaan."
Maitlis beveel aan dat die bestuurder onmiddellik na die dood van 'n kollega die verlies erken sonder om eise te stel. Wanneer die bedroefde werknemers terug is by die werk moet bestuurders geduldig wees ten opsigte van inkonsekwentheid in prestasie en ingesteldheid. Wanneer werkers uiteindelik ophou rou, moet bestuurders dit deur geleentheid vir groei ondersteun.